Ego Guido, comes Nivernensis et Forensis, omnibus notum facimus, presentes litteras inspecturis, quod, de voluntate et assensu karissime uxoris nostre, Mathildis, comitisse Nivernensis et Forensis, et amicorum nostrorum, coram karissimo domino nostro, Ludovico, illustri rege Francie, de debitis nostris fuit taliter ordinatum: videlicet, quod civitates, castra et totam terram de capite M. dicte comitisse quam tenebamus, et sicut eam tenebamus, eidem comitisse tradidimus tenenda et habenda, cum omnibus exitibus, redditibus, proventibus et expletis omnium predictorum per quatuor annos a proximo festo Beati-Johannis-Baptiste incipiendos, tali modo quod ipsa tenetur reddere et solvere creditoribus nostris et suis sexdecim millia librarum Turon. pro debitis que nos et eadem comitissa communiter debemus, de quibus confecte sunt littere sigillo nostro et suo sigillate; et litteras nostras atque plegios quos nos et ipsa dedimus et posuimus pro dictis debitis, ipsa comitissa tenetur usque ad summam sexdecim millium librarum infra Pentecosten penitus liberare; et secundum quod si in debitis supradictis minus esset de XVIm libris residuum esset nostrum; si, vero, dicta debita dictam summam excederent utque nostrum pro parte sua quod superest in debitis litterarum in quibus nostra duo sigilla essent simul apposita, persolvere tenetur; ipsa, vero, comitissa de predictis sexdecim millibus libris Turon. tenetur acquitare debita, quolibet anno dictorum quatuor annorum de quatuor millibus libris Turonensibus. Si autem contingeret nos infra quatuor annos predictos redire de partibus transmarinis, et nos vellemus persolvere debita que pro futuris terminis debet eadem comitissa, nobis predictam terram et castra reddet ipsa; si vero non vellemus persolvere debita pro terminis futuris, nos teneremus assignamenta que per nos et ipsam comitissam facta essent et haberemus castra et expleta terre tantummodo. Si vero contingeret quod dicta comitissa solveret predictam summam pecunie antequam completi essent dicti quatuor anni, vel quod non assignasset redditus et proventus predictorum quatuor annorum, eadem comitissa nichilominus teneret et haberet redditus et proventus tocius comitatus per quatuor annos predictos, salvis expletis comitatus Nivernensis sic superius est expressum. Si, vero, post dictas quatuor annos veniremus, ipsa comitissa predictam terram et castra omnino quieta et absoluta de dictis sexdecim millibus libris nobis reddet. Preterea sciendum est quod, pro ista traditione terre quam fecimus eidem comitisse, quicquid de nobis contingat ultra mare vel citra, si supravixerit, vel si decesserit eadem comitissa, quod absit, nec ipsa nec heredes ejus comitatus Nivernensis, nec creditores, nec plegii dicte pecunie aliquid poterunt petere a nobis aut ab heredibus nostris, sive a terra nostra occasione dictarum sexdecim milium librarum; et ad hoc tenendum fideliter et firmiter observandum obligavit se et heredes suos eadam comitissa. Sciendum insuper est quod, quamdiu dicta comitissa terram tenuerit supradictam, ad voluntatem suam ponet et deponet in ea castellanos, prepositos, et baillivos. Voluit autem et concessit eadem comitissa quod, pro litteris quas trademus, pro assignamentis faciendis vel pro aliquibus mutuis contrahendis, nec nos, nec heredes nostri, nec terra nostra teneamur in aliquo obligati: imo tenebitur eadem comitissa litteras que sigillo nostro et suo fuerint sigillate super premissis usque ad summam supradictam penitus liberare. Volumus autem et precipimus omnibus baronibus et fidelibus nostris comitatus Nivernensis quod, quousque redierimus, pro eadem comitissa faciant et ei obediant et teneantur eidem in omnibus, sicut nobis tenebantur. Preterea volumus et concedimus quod, pro costamentis et mutuis contrahendis pecunie supradicte, dicta comitissa habeat mille libras turon., et percipiat illas in redditibus et proventibus quinti anni. Hec autem omnia supradicta, in presentia karissimi domini nostri Ludovici, illustris regis Francorum, fide prestita corporali, in manu venerabilis patris nostri Galterii, archiepiscopi Senonensis, de mandato ipsius domini regis, promisimus et concessimus fideliter et firmiter observare; rogantes ipsum dominum regem ut super omnibus supradictis suas litteras testimoniales nobis et dicte comitisse conferat et concedat. Renunciantes in hoc facto omni juris auxilio canonici et civilis. In cujus rei testimonium, presentes litteras sigilli nostri munimine fecimus roborari. Datum, die veneris post cathedram Sancti-Petri, apud Autissiodorum, anno Domini MCCXXX octavo.